PATVIRTINTA

Kauno miesto savivaldybės

administracijos direktoriaus

2022 m. vasario 4 d.

įsakymu Nr. A-436

**PARAIŠKŲ DALYVAUTI ĮGYVENDINANT UŽIMTUMO DIDINIMO PROGRAMĄ ATRANKOS KOMISIJOS DARBO REGLAMENTAS**

**I SKYRIUS**

**BENDROSIOS NUOSTATOS**

1. Šis reglamentas nustato Paraiškų dalyvauti įgyvendinant Užimtumo didinimo programą atrankos komisijos (toliau – Komisija) sudarymą, darbo organizavimą, funkcijas, teises, pareigas ir atsakomybę. Komisija sudaroma atrinkti paraiškas dalyvauti įgyvendinant Kauno miesto savivaldybės 2021–2023 metų užimtumo didinimo programą, patvirtintą Kauno miesto savivaldybės tarybos 2020 m. gruodžio 22 d. sprendimu Nr. T-576 „Dėl Kauno miesto savivaldybės 2021–2023 metų užimtumo didinimo programos patvirtinimo“ (toliau – Programa).

2. Komisija savo veikloje vadovaujasi Lietuvos Respublikos užimtumo įstatymu, Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“, Programa, kitais Lietuvos Respublikos teisės aktais ir šiuo reglamentu.

3. Komisija savo sprendimus priima laikydamasi nešališkumo, objektyvumo, lygiateisiškumo ir nediskriminavimo principų. Priimdama savo sprendimus Komisija yra savarankiška.

4. Komisija atskaitinga Kauno miesto savivaldybės (toliau – Savivaldybė) administracijos direktoriui. Komisija turi teisę atsisakyti vykdyti teisės aktų reikalavimų neatitinkantį pavedimą.

**II SKYRIUS**

**KOMISIJOS SUDARYMAS IR DARBO ORGANIZAVIMAS**

5. Komisiją sudaro ir jos sudėtį keičia Savivaldybės administracijos direktorius savo įsakymu. Į Komisijos posėdžius kviečiami Užimtumo tarnybos prie Lietuvos Respublikos socialinės apsaugos ir darbo ministerijos Kauno departamento ir socialinių partnerių atstovai. Komisija į posėdžius prireikus gali kviestis atsakingų Savivaldybės administracijos padalinių vadovus arba jų įgaliotus asmenis, ekspertus.

6. Komisijos veiklos forma yra posėdžiai. Komisijos pirmininkas paskiria posėdžio laiką ir vietą, sudaro posėdžio darbotvarkę, nurodo, kokios paraiškos dalyvauti įgyvendinant Programą (toliau – paraiškos) bus vertinamos Komisijos posėdžio metu. Komisijos posėdžio darbotvarkė gali būti keičiama posėdžio metu, jei tam pritaria dauguma posėdyje dalyvaujančių Komisijos narių.

7. Komisijos veiklai vadovauja ir jos darbą organizuoja Komisijos pirmininkas. Jei Komisijos pirmininkas negali dalyvauti Komisijos posėdyje, posėdžiui pirmininkauja ir atlieka šiame reglamente Komisijos pirmininkui priskirtas funkcijas Komisijos pirmininko pavaduotojas. Komisijos posėdis gali vykti, jeigu jame dalyvauja ne mažiau kaip pusė Komisijos narių.

8. Komisijos posėdžių medžiagą rengia ir posėdžius protokoluoja Komisijos sekretorius. Komisijos sekretorius yra Komisijos narys. Komisijos posėdžiai protokoluojami ir daromas garso įrašas. Komisijos posėdžiai gali būti organizuojami nuotoliniu būdu, naudojant telekomunikacijos priemones (vaizdo ir garso konferencijos ryšiu) ir protokolus pasirašant elektroniniu būdu.

9. Sprendimus Komisija priima posėdžiuose. Komisijos sprendimai įforminami posėdžio protokolu, kurį pasirašo Komisijos (posėdžio) pirmininkas ir Komisijos sekretorius. Komisijos išvadas, pasiūlymus ir kitus dokumentus pasirašo Komisijos pirmininkas.

10. Sprendimai priimami posėdyje dalyvaujančių Komisijos narių balsų dauguma. Jei balsai pasiskirsto po lygiai, lemiamas yra Komisijos (posėdžio) pirmininko balsas.

**III SKYRIUS**

**KOMISIJOS FUNKCIJOS IR PARAIŠKŲ vertinimo tvarka**

11. Komisija pirmame posėdyje peržvelgia paraiškas gavusi Kauno miesto savivaldybės administracijos Socialinių paslaugų skyriaus (toliau – Skyrius) parengtą ataskaitą apie užregistruotas paraiškas ir jų atitiktį Programos reikalavimams pagal kriterijus, nurodytus Kauno miesto savivaldybės administracijos direktoriaus 2021 m. vasario 11 d. įsakyme Nr. A-449 ,,Dėl Paraiškos dalyvauti įgyvendinant Kauno miesto savivaldybės 2021–2023 metų užimtumo didinimo programą administracinės atitikties ir tinkamumo vertinimo lapo formos patvirtinimo“.

12. Vertintinas paraiškas Komisijos pirmininkas paskirsto Komisijos nariams. Kiekvieną paraišką įvertina du Komisijos nariai pagal kriterijus, nurodytus šio reglamento 1 priede, nustato siūlomo finansavimo intensyvumą ir kitas finansavimo sąlygas kiekvienai siūlomai finansuoti paraiškai.

13. Apibendrinęs gautus Komisijos vertinimus ir siūlymus dėl paraiškų finansavimo, Komisijos pirmininkas gali paskirti paraišką papildomai įvertinti trečiajam Komisijos nariui, jei:

13.1. sutampa Komisijos narių tos pačios paraiškos vertinimo balai ir (ar) pateikiamas identiškas skiriamų balų pagrindimas;

13.2. Komisijos narių tos pačios paraiškos vertinimo balai skiriasi daugiau nei 30 balų;

13.3. vienas Komisijos narys siūlo vertinamą paraišką finansuoti, o kitas – ne;

13.4. Komisijos nario siūlomas skirti finansavimas paraiškai skiriasi daugiau nei 25 procentais, palyginti su kito paraišką vertinusio Komisijos nario siūlymu.

14. Lėšos paraiškoms finansuoti paskirstomos visoms 35 ir daugiau balų surinkusioms paraiškoms. Komisijos siūlomas skirti lėšų konkrečiai paraiškai finansuoti dydis apskaičiuojamas pagal formulę, atsižvelgiant į Komisijos narių siūlomų skirti paraiškai lėšų sumų vidurkį ir paraiškos surinktų balų vidurkį:

LKx = Bx / 100 x Lx, kur:

LKx – konkrečiai paraiškai finansuoti Komisijos narių siūlomas skirti finansavimas;

Bx – konkrečiai paraiškai Komisijos narių skirtų balų vidurkis;

100 – galimas didžiausias paraiškai skirtinų balų skaičius;

Lx – konkrečiai paraiškai Komisijos narių siūlomų skirti lėšų sumų vidurkis.

Jeigu bendra visoms paraiškoms siūloma skirti lėšų suma viršija Programai įgyvendinti skirtą lėšų sumą, apskaičiuotos lėšos kiekvienai paraiškai mažinamos proporcingai iki Programai įgyvendinti skirtos lėšų sumos.

Jeigu bendra visoms paraiškoms siūloma skirti lėšų suma yra mažesnė nei Programai įgyvendinti skirta lėšų suma, apskaičiuotos lėšos kiekvienai paraiškai didinamos proporcingai iki Programai įgyvendinti skirtos lėšų sumos, tačiau neviršijant konkrečiai paraiškai Komisijos narių siūlomų skirti lėšų sumų vidurkio.

15. Komisija, gavusi iš Skyriaus informaciją apie skirto finansavimo atsisakymą, jei neskelbiamas papildomas kvietimas teikti paraiškas, atsisakytas lėšas paskirsto toms paraiškoms, kurioms buvo sumažintas finansavimas skirstant lėšas. Vertindama paraiškas ir teikdama pasiūlymus dėl finansavimo skyrimo Komisija vadovaujasi Kauno miesto savivaldybės 2021–2023 metų užimtumo didinimo programos įgyvendinimo tvarkos aprašo, patvirtinto Kauno miesto savivaldybės administracijos direktoriaus 2021 m. sausio 27 d. įsakymu Nr. A-262 „Dėl Kauno miesto savivaldybės 2021–2023 metų užimtumo didinimo programos įgyvendinimo tvarkos aprašo patvirtinimo“, nuostatomis.

16. Komisijos siūlymu paraiškos gali būti atmestos, jei jos neatitinka Programoje keliamų reikalavimų ir vertinimo kriterijų, kaip neturinčios socialinės naudos ar turinčios mažą įtaką užimtumo situacijai Kauno mieste.

17. Komisija teikia Savivaldybės administracijos direktoriui tvirtinti pareiškėjų, kurių paraiškos atitinka Programos reikalavimus ir siūlomos finansuoti, sąrašą ir pareiškėjų, kurių paraiškos neatitinka Programos reikalavimų ir siūlomos nefinansuoti, sąrašą.

18. Komisijos narys privalo nusišalinti nuo paraiškos vertinimo, jeigu įžvelgia galimą viešųjų ir privačių interesų konfliktą. Toks narys nedalyvauja Komisijos posėdyje, kai vertinama paraiška, arba Komisijos pirmininkui leidus gali dalyvauti stebėtojo teisėmis, t. y. jis negali dalyvauti diskusijoje dėl paraiškos vertinimo, bet gali atsakyti į klausimus, jeigu jo paklausia kiti Komisijos nariai.

**IV SKYRIUS**

**KOMISIJOS TEISĖS IR PAREIGOS**

19. Komisija turi teisę prašyti pateikti papildomą informaciją, susijusią su paraiškoje pateikta informacija ar Programos įgyvendinimu.

20. Komisijos nariai posėdžio metu gali pateikti klausimų arba pareikšti savo nuomonę. Tai užfiksuojama Komisijos posėdžio protokole.

21. Komisijos nariai privalo dalyvauti posėdžiuose, jų nepraleisti be pateisinamos priežasties.

22. Komisijos nariai privalo deklaruoti savo interesus, susijusius su vertinama paraiška, nusišalinti ir nebalsuoti vertinant tokią paraišką.

23. Komisijos nariai neturi teisės atskleisti jokios su vertinamomis paraiškomis ir Komisijos veikla susijusios informacijos, išskyrus įstatymų ir kitų teisės aktų nustatytus atvejus. Komisijos narys gali vertinti paraiškas tik pasirašęs konfidencialumo pasižadėjimą ir nešališkumo deklaraciją (2 priedas).

**V SKYRIUS**

**BAIGIAMOSIOS NUOSTATOS**

24. Šis reglamentas keičiamas ir papildomas Savivaldybės administracijos direktoriaus įsakymu.

25. Komisijos nariai, pažeidę Lietuvos Respublikos teisės aktus ir šį reglamentą atlikdami savo funkcijas, atsako Lietuvos Respublikos įstatymų ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Paraiškų dalyvauti įgyvendinant Užimtumo didinimo programą atrankos komisijos darbo reglamento

1 priedas

**(Paraiškos vertinimo anketos forma)**

**PARAIŠKOS DALYVAUTI ĮGYVENDINANT KAUNO MIESTO SAVIVALDYBĖS 2021–2023 METŲ UŽIMTUMO DIDINIMO PROGRAMĄ**

**VERTINIMO ANKETA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(paraišką pateikusio juridinio asmens pavadinimas / fizinio asmens vardas, pavardė)

|  |  |  |  |  |  |
| --- | --- | --- | --- | --- | --- |
| Eil.  Nr. | Vertinimo kriterijai | | Rekomen-duojami balai | Skiriami balai | Komentaras |
| 1. | Veiklos aprašymas | |  |  |  |
|  | Aiškiai ir detaliai aprašyta ketinama vykdyti veikla, pagrįstas jos tęstinumas įgyvendinus programą, detalizuotos ir pagrįstos priemonės | | 15 |  |  |
| Iš dalies detaliai aprašyta ketinama vykdyti veikla, iš dalies detalizuotos ir pagrįstos priemonės | | 10 |  |  |
| Trūksta aiškumo, pateikta bendro pobūdžio informacija | | 5 |  |  |
| 2. | Paraiškoje planuojama veikla pagrįsta tikslinės grupės asmenų socialinės atskirties mažinimu, numatomos asmenų užimtumo ir ilgesnio išlaikymo darbo rinkoje priemonės ir būdai | |  |  |  |
|  | Taip (numatyti, pagrįsti realiomis priemonėmis, būdais, skaičiavimais) | | 10 |  |  |
|  | Iš dalies | | 5 |  |  |
|  | Ne | | 0 |  |  |
| 3. | Veiklos naudos Kauno miestui pagrįstumas | |  |  |  |
|  | Pagrįsta (apima trūkstamas veikos sritis ir tai pagrindžiama; ketinama įdarbinti ar sukurti darbo vietą (-as) ir (ar) perkvalifikuoti tikslinės grupės asmenis, turinčius mažiausią kvalifikaciją ar patiriančius didžiausią riziką; aiškiai nurodoma tikslinės grupės asmenų atrankos sistema; naudojamos papildomos priemonės, skatinančios ilgiau išlaikyti darbuotoją darbo vietoje; pasirenkami tikslinės grupės asmenys, kurie priskiriami ilgalaikiams bedarbiams ir pan.) | | 15 |  |  |
|  | Iš dalies pagrįsta (apima trūkstamas veikos sritis ir tai pagrindžiama; ketinama įdarbinti ar sukurti darbo vietą (-as) ir (ar) perkvalifikuoti tikslinės grupės asmenis, turinčius mažiausią kvalifikaciją ar patiriančius didžiausią riziką; iš dalies nurodoma tikslinės grupės asmenų atrankos sistema; naudojamos papildomos priemonės, skatinančios ilgiau išlaikyti darbuotoją darbo vietoje; pasirenkami tikslinės grupės asmenys, kurie priskiriami ilgalaikiams bedarbiams ir pan.) | | 10 |  |  |
| Nepagrįsta (nepaminėta jokia nauda Kauno miestui), pateikta bendro pobūdžio informacija | | 0 |  |  |
| 4. | Paraiškoje nurodytos veiklos sąmata pagrįsta ekonomiško, taupumo ir efektyvumo principais | |  |  |  |
|  | Pagrįsta, planuojamos patirti išlaidos atitinka rinkos situaciją, pateikti pagrindžiantys dokumentai, pasiūlymai (pvz., preliminari nuomos sutartis; kelių subjektų pasiūlymai su kainomis dėl ketinamos pagal programą įsigyti įrangos, kitų prekių ar paslaugų ir pan.); išlaidos tiesiogiai sietinos su ketinama vykdyti veikla, darbuotojų išlaikymu, būtinų darbo priemonių įsigijimu ir darbo vietos optimaliu įrengimu | | 5–10 |  |  |
| Nepagrįsta, nepateikti pagrindžiantys dokumentai, pasiūlymai; nėra galimybės aiškiai identifikuoti visų ar dalies ketinamų patirti išlaidų poreikio veikloms vykdyti, tiesioginės naudos darbuotojui ir jo išlaikymui darbo rinkoje; ketinamos patirti išlaidos aukštesnės nei rinkoje | | 0–4 |  |  |
| 5. | Veikla planuojama atsižvelgiant į tam tikrų profesijų darbuotojų trūkumą Lietuvoje ir analizuojant situaciją darbo rinkoje | |  |  |  |
|  | Taip | | 10 |  |  |
| Ne | | 0 |  |  |
| 6. | Įgyvendinant programą ketinama įdarbinti tikslinės grupės asmenis | |  |  |  |
|  | Neterminuotai | | 10 |  |  |
| Terminuotai | | 5 |  |  |
|  | Nenurodyta | | 0 |  |  |
| 7. | Įgyvendinant programą planuojama veikla (vertinant paraišką įgyvendinti programos 9.1 ir 9.3 priemones, netaikoma) | |  |  |  |
|  | Steigti uždarąją akcinę bendrovę | | 10 |  |  |
| Steigti mažąją bendriją | | 8 |  |  |
| Įregistruoti individualią veiklą | | 5 |  |  |
| Dirbti pagal verslo liudijimą | | 3 |  |  |
|  | Nenurodyta | | 0 |  |  |
| 8. | Paraiškoje nurodytai veiklai planuojama skirti savų lėšų | |  |  |  |
|  | Neplanuojama | | 0 |  |  |
| Planuojama iki 5 proc. prašomos finansavimo sumos | | 2 |  |  |
| Planuojama nuo 5 proc. iki 10 proc. prašomos finansavimo sumos | | 4 |  |  |
| Planuojama nuo 10 iki 15 proc. prašomos finansavimo sumos | | 6 |  |  |
| Planuojama nuo 15 iki 20 proc. prašomos finansavimo sumos | | 8 |  |  |
| Planuojama daugiau nei 20 proc.  prašomos finansavimo sumos | | 10 |  |  |
| 9. | Paraiška teikiama ne pirmą kartą, buvo teikta paraiška dalyvauti įgyvendinant 2018–2020 ir (ar) 2021–2023 metų užimtumo didinimo programas | |  |  |  |
|  | Buvo įdarbinti bedarbiai, registruoti Užimtumo tarnyboje ilgiau nei 6 mėn., sudarytos neterminuotos darbo sutartys ir veiklos toliau vykdomos įgyvendinus programą | | 10 |  |  |
| Buvo įdarbinti bedarbiai, registruoti Užimtumo tarnyboje ilgiau nei 6 mėn., sudarytos terminuotos darbo sutartys ir veiklų nevykdo arba vykdo iš dalies (kadangi buvo sudarytos terminuotos darbo sutartys, asmenys nebedirba pagal programą ir veikla vykdoma be įdarbintų tikslinių grupių asmenų) | | 8 |  |  |
|  | Buvo įdarbinti bedarbiai, registruoti Užimtumo tarnyboje trumpiau nei 6 mėn., sudarytos neterminuotos darbo sutartys, veiklas vykdo | | 5 |  |  |
|  | Buvo įdarbinti bedarbiai, registruoti Užimtumo tarnyboje trumpiau nei 6 mėn., sudarytos terminuotos darbo sutartys ir veiklų nevykdo | | 2 |  |  |
|  | Netinka nė vienas variantas | | 0 |  |  |
| **Bendra balų suma** | | | **100** |  |  |
| **Paraiškos privalumai** | |  | | |  |
| **Paraiškos trūkumai** | |  | | |  |
| **Komisijos nario išvada ir siūloma finansavimo suma** | |  | | |  |

Paraiška, kuriai skirta nuo 35 iki 100 balų, yra finansuotina, mažiau nei 35 balai – nefinansuojama.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_ (komisijos nario pareigos) (parašas) (vardas, pavardė)

Paraiškų dalyvauti įgyvendinant Užimtumo didinimo programą atrankos komisijos darbo reglamento

2 priedas

**(Konfidencialumo pasižadėjimo ir nešališkumo deklaracijos forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(asmens vardas ir pavardė)

**KONFIDENCIALUMO PASIŽADĖJIMAS IR NEŠALIŠKUMO DEKLARACIJA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(data)

Kaunas

Būdamas (-a) Kauno miesto savivaldybės administracijos direktoriaus sudarytos Paraiškų dalyvauti įgyvendinant Užimtumo didinimo programą atrankos komisijos pirmininku (-e) / pirmininko pavaduotoju (-a) / nariu (-e) (*nereikalingus žodžius išbraukti*):

1. Pasižadu:

1.1. objektyviai, dalykiškai, be išankstinio nusistatymo, vadovaudamasis (-i) visų pareiškėjų lygiateisiškumo, nediskriminavimo, proporcingumo, abipusio pripažinimo ir skaidrumo principais, atlikti Kauno miesto savivaldybei pateiktų paraiškų dalyvauti įgyvendinant Užimtumo didinimo programą (toliau – paraiškos) vertintojo pareigas;

1.2. saugoti ir tik įstatymų ir kitų teisės aktų nustatytais tikslais ir tvarka naudoti visą su paraiškų vertinimu susijusią informaciją (paraiškose pateikta informacija, mano ir kitų vertintojų tapatybės, vertinimo rezultatai ir pan.), kuri man taps žinoma, būnant vertintoju (-a), neteikti jos tretiesiems asmenims;

1.3. man pateiktas paraiškas ir kitus dokumentus saugoti tokiu būdu, kad tretieji asmenys neturėtų galimybės su jais susipažinti ar pasinaudoti.

2. Man išaiškinta, kad konfidencialią informaciją sudaro:

2.1. informacija, kurios konfidencialumą nurodė paraiškos teikėjas ir jos atskleidimas nėra privalomas pagal Lietuvos Respublikos teisės aktus;

2.2. informacija, kurios atskleidimas prieštarauja įstatymams, daro nuostolių teisėtiems asmenų komerciniams interesams arba trukdo užtikrinti sąžiningą konkurenciją.

3. Pasižadu nusišalinti ir nedalyvauti paraiškų vertinimo procedūrose, kai:

3.1. aš pats (-i) esu pateikęs (-usi) ar asmenys, susiję su manimi santuokos, artimos giminystės ar svainystės ryšiais, yra pateikę paraišką arba aš esu (jie yra) paraišką pateikusio juridinio asmens steigėjas (-a, -ai), dalininkas (-ė, -ai), akcininkas (-ė, -ai), dalyvis (-ė, -iai), valdymo organo narys (-ė, -iai), darbuotojas (-a, -ai) ar susijęs (-usi, -ę) su šiuo juridiniu asmeniu kitais civiliniais santykiais (teikiu (teikia) paslaugas ir pan.);

3.2. aš pats (-i) esu potencialus (-i) pajamų ar kitokios turtinės ar neturtinės naudos gavėjas (-a) pagal pateiktą paraišką ar tokie gavėjai yra asmenys, susiję su manimi santuokos, artimos giminystės ar svainystės ryšiais;

3.3. aš pats (-i) esu priešiškas (-a) ar asmenys, susiję su manimi santuokos, artimos giminystės ar svainystės ryšiais, yra priešiški (vyksta ginčas ir pan.) paraišką pateikusio ar paraiškoje nurodyto fizinio ar juridinio asmens atžvilgiu;

3.4. aš turiu finansinių ar moralinių įsipareigojimų (skolų) paraišką pateikusiam ar paraiškoje nurodytam fiziniam ar juridiniam asmeniui;

3.5. yra kitų, galinčių sukelti viešųjų ir privačių interesų konfliktą, aplinkybių, dėl kurių negaliu laikytis 1.1 papunktyje nustatytų principų.

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)